text: Миглена Гроздева 15 Януари 2014 1252 видяна
  Какво променя жената повече от смяната на цвета на косата? Точно така, нищо. Целта на тази статия е да помогне да се ориентирате дали и каква промяна е подходяща за вас. Ето няколко съвета за боядисването, както и отговори на най-често задаваните въпроси, свързани с него.
  "Природата си знае работата" казват традиционалистите, но естественият ни цвят не винаги ни стои най-добре. Преди да пристъпите съм радикална промяна, пробвайте няколко различни перуки, които ще ви помогнат да добиете някаква представа за новата ви визия.
  Не бързайте да се боядисвате и едва след това да мислите как да поправяте евентуалната грешка. Повторното боядисване само ще навреди на косата и дори да успеете да получите желания цвят, косъмът ще изглежда изтощен.
  Който и цвят да изберете, най-важно е да изглежда естествено и красиво. Модерно беше рязкото преминаване от черно към перхидролено русо, което е най-големият враг на хубавата коса. Рядко резултатът е задоволителен и не стои зле, но никога не е здравословно за гривата. Грешно е да се прави компромис със здравето за сметка на красотата, а що се отнася до косата, изтощената трудно може да бъде прикрита.
  http://dieta.spisanie.to/%D0%B7%D0%B4%D1%80%D0%B0%D0%B2%D0%B5/1138-%D0%BA%D0%B0%D0%BA-%D0%B4%D0%B0-%D0%B8%D0%B7%D0%B1%D0%B5%D1%80%D0%B5%D1%82%D0%B5-%D0%BD%D0%BE%D0%B2-%D1%86%D0%B2%D1%8F%D1%82-%D0%B7%D0%B0-%D0%BA%D0%BE%D1%81%D0%B0%D1%82%D0%B0-%D1%81%D0%B8#sigProGalleria782f02d86a
  Избягвайте резките промени. Дори желаният резултат да е далеч от вече постигнатия, постепенното е за предпочитане. Така стресът за косата ви и за вас самите ще е много по-малък. Бъдете търпеливи, за да можете да се радвате на максимално добър външен вид.
  Що се отнася до козметиката - използвайте такава за боядисана коса. Тя съдържа съставки, щадящи косъма, а и подхранващи такива.
  Сами или при фризьор?
  Първото боядисване е най-добре да бъде при фризьор, след което поддръжката може да правите и сами. Професионалистите често използват два различни цвята от една гама, но в различни нюанси. По този начин цветът изглежда по-естествен.
  Вярно е, че къната подхранва, но веднъж нанесена, не може да бъде премахната. Много жени, които не са харесали резултатите, решават да ги заличат с боя, но уви - без успех. Къната е коварна – единственият начин да бъде премахната е, като се изчака косата да израсте и се подстригва периодично, докато не се махне и последният оцветен сантиметър. Видно е, че става дума за изключително продължителен период, затова добре помислете преди да действате.
  Грешка с боя може доста по-лесно да бъде поправена, но пък както казах, за сметка на здравия косъм.
  Ако често сменяте мнението и вкуса си, най-добре си купете няколко качествени перуки, които да удовлетворяват капризите ви. Качественият косъм, както и правилното поставяне и поддръжка, са гаранция за различна визия, която ще бъде успешна, красива и без негативни последици върху естествената ви коса.
  Перуката е по-добрият вариант пред екстеншъните, защото често е невъзможно те да "паснат" точно на естествената ви коса и резултатът е по-скоро комичен, отколкото красив.
  И най-важното! Вземете решението за промяна, когато не сте под емоционално въздействие! Понякога смяната на цвета не е това, което ви е истински необходимо. Понякога дължината или прическата може да е онова, което трябва да се промени. Оставете идеята да узрее в главата ви, питайте, мислете и чак тогава действайте. Търпението е гаранция за успех!